1.  ปัจจัยเสี่ยง

1.  การกีดกันทางการค้าจากประเทศผู้นำเข้ารายใหญ่
    โดยการกีดกันดังกล่าวมีออกมาหลายรูปแบบด้วยกัน
    ทั้งในรูปของการรวมกลุ่มการค้าเสรีในระดับโลกและในส่วนภูมิภาค
    เพื่อสร้างอำนาจในการต่อรองทางการค้าของประเทศในกลุ่มสมาชิก
    และมาตรการด้านกำหนดโควต้าการนำเข้า นอกจากนี้ยังมีการกีดกันในรูปแบบอื่นอีก เช่น
    การตัดสิทธิพิเศษทางภาษีศุลกากร (GSP) ของกลุ่มประชาคมยุโรป
    ตลอดจนความเข้มงวดเกี่ยวกับการตรวจสอบคุณภาพของประเทศผู้นำเข้ารายใหญ่

2.  เป็นอุตสาหกรรมที่ต้องสั่งซื้อวัตถุดิบจากต่างประเทศเป็นส่วนใหญ่
    ซึ่งราคาอาจมีการเปลี่ยนแปลงขึ้นลงตลอดเวลาตามภาวะตลาดโลก
    หรือแม้แต่วัตถุดิบที่ซื้อภายในประเทศ ก็อาจมีปัจจัยต่างๆ ที่ทำให้ราคาเปลี่ยนแปลงได้ เช่น
    โรคระบาด เป็นต้น

การเปลี่ยนแปลงราคาของวัตถุดิบ ปี 2545 ปี 2544 ปี 2543 ปี 2542

ราคาเฉลี่ยปลาทูน่า (เหรียญสหรัฐต่อตัน) 731 748 673 985

ราคาเฉลี่ยกุ้งกุลาดำขนาด 30 ตัว/ก.ก. (บาทต่อกิโลกรัม) 332 341 399 340

3.  ความเสี่ยงอันเกิดจากอัตราแลกเปลี่ยนผันผวน เนื่องจากบริษัทมีลูกหนี้ เจ้าหนี้
    และเงินให้กู้ยืมเป็นสกุลเงินต่างประเทศ

4.  บริษัทมีการขยายการลงทุนในหลายธุรกิจซึ่งแตกต่างกันไป
    จึงมีความเสี่ยงในการบริหารงานและการจัดการเพื่อให้บริษัทย่อยมีการดำเนินงานที่ดี
    ซึ่งจะทำให้บริษัทได้รับผลตอบแทนที่ดีจากการลงทุนนั้นๆ ตามมา

อย่างไรก็ตามบริษัทคาดว่าจะสามารถลดปัจจัยความเสี่ยงเหล่านี้ลงได้ เนื่องจาก

-   จากที่ผ่านมา การกีดกันทางการค้ามีผลกระทบทำให้ต้นทุนการส่งออกสูงขึ้น
    และทำให้เกิดการแข่งขันทางด้านราคา
    หรือบางครั้งการรวมกลุ่มทางการค้าจะมีผลทำให้การนำเข้าจากประเทศนอกกลุ่มมีแนวโน้มลดลงและค้ากันเองภายในกลุ่มเพิ่ม
    ขึ้น ดังนั้น บริษัทจึงต้องติดตามพร้อมทั้งศึกษาผลกระทบที่อาจเกิดขึ้นกับบริษัทตลอด
    รวมทั้งยังเน้นนโยบายการผลิตสินค้าให้ได้มาตรฐานและมีคุณภาพ
    ประกอบกับมีการตรวจสอบทุกขั้นตอน จนได้รับการรับรองมาตรฐานคุณภาพระดับโลก
    การคัดเลือกซื้อวัตถุดิบให้สอดคล้องกับการรณรงค์ต่างๆ เช่น ปลาทูน่า
    บริษัทจะเลือกซื้อจากกองเรือที่จับปลาโดยไม่มีผลกระทบกับปลาโลมา เป็นต้น
    ตลอดจนพยายามขยายตลาดไปทั่วโลก เพื่อกระจายความเสี่ยงดังกล่าว
    อีกทั้งบริษัทยังมีบริษัทย่อย คือ บจ. ไทร-ยูเนี่ยน ซีฟู้ดส์ ตั้งโรงงานอยู่ที่ประเทศสหรัฐอเมริกา
    และมีรายได้ถึง 50% ของรายได้ในส่วนปลาทูน่าซึ่งเป็นผลิตภัณฑ์หลักของกลุ่มบริษัท
    ทำให้สามารถลดอัตราความเสี่ยงในการกีดกันการค้าได้
    เนื่องจากบริษัทมีการจำหน่ายไปประเทศสหรัฐอเมริกาถึง 55% ของการจำหน่ายทั้งหมด

-   ผู้บริหารของบริษัทมีประสบการณ์ทางด้านอาหารทะเลมานาน และมีความสัมพันธ์ที่ดีกับ
    Supplier หลายราย รวมทั้งมีห้องเย็นขนาดใหญ่สามารถบรรจุวัตถุดิบได้ถึง 30,900 ตัน
    จึงสามารถสั่งซื้อและเก็บวัตถุดิบได้ในจำนวนมาก ทำให้บริษัทไม่มีปัญหาด้านวัตถุดิบขาดแคลน
    นอกจากนี้ จะมีการขายล่วงหน้า 1 เดือน ในขณะเดียวกันก็จะซื้อวัตถุดิบล่วงหน้า 1 เดือน
    ดังนั้น บริษัทจึงสามารถรู้ราคาล่วงหน้า และสามารถกำหนดราคาขายได้ถูกต้อง

-   บริษัทสามารถลดความเสี่ยงจากอัตราแลกเปลี่ยนเงินตราผันผวนลงไปได้ประมาณ 70 – 80%
    โดยการที่บริษัทจำหน่ายสินค้าไปต่างประเทศจำนวนมากกว่า 90% ของยอดขายทั้งหมด
    ทำให้บริษัทมีรายได้เป็นเงินตราต่างประเทศมาชำระค่าวัตถุดิบหรือค่าใช้จ่ายอื่นๆ
    ที่สั่งซื้อมาจากต่างประเทศ นอกจากนี้ บริษัทยังใช้เครื่องมือทางการเงินอื่นด้วย เช่น
    การทำสัญญาซื้อขายเงินตราต่างประเทศล่วงหน้า (Forward) เป็นต้น
    ประกอบกับการขายส่วนใหญ่ของบริษัทจะเป็นการขายโดยมีเลตเตอร์ออฟเครดิต
    และบริษัทไม่มีการกู้ยืมเงินจากต่างประเทศ
    จึงไม่มีปัญหาเกี่ยวกับอัตราแลกเปลี่ยนของดอกเบี้ยเงินกู้

  จากที่ผ่านมา กลุ่มบริษัทมีผลกำไร (ขาดทุน) จากอัตราแลกเปลี่ยน ดังนี้

  ปี 2545 ปี 2544 ปี 2543

  ผลกำไร (ขาดทุน) จากอัตราแลกเปลี่ยน (ล้านบาท) (392) 81 235

-   บริษัทให้ความสำคัญกับการบริหารและการจัดการบริษัทย่อย
    โดยการกำหนดนโยบายการดำเนินงานให้เป็นไปในทางเดียวกัน
    และยังเลือกลงทุนในบริษัทที่มีผู้บริหารเป็นผู้ถือหุ้นด้วย
    เพื่อก่อให้เกิดความมั่นใจว่าจะดูแลและบริหารงานให้มีผลการดำเนินงานที่ดี
    อีกทั้งยังจัดตั้งฝ่ายตรวจสอบภายใน
    เพื่อเข้าตรวจสอบบริษัทและบริษัทย่อยให้ดำเนินงานอย่างมีประสิทธิภาพ และโปร่งใส